《烛影摇红 寒衾》
清代·陈锐

鸳馆单栖，被池一榻怜春浅。凄凉听雨总无眠，咽水更虬转。

两字相思画惯。意绵绵、挨宵望旦。去时风月，似铁多年，冰蚕曾见。

四角平铺，贴胸拥背今嫌短。重重锦烂是天涯，梦隔床头远。

怀里余香未散。剩啁啾、罗浮浸眼。向空斜抱，细数归期，绮罗庭院。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。